2012/0011 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta (yleinen tietosuoja-asetus) ja direktiivin 95/46/EY kumoamisesta annettavan Euroopan parlamentin ja neuvoston asetuksen hyväksymiseen

1.Tausta

Päivä, jona ehdotus on toimitettu Euroopan parlamentille ja neuvostolle:

(asiakirja COM(2012) 11 final – 2012/11 COD): 25.1.2012 Päivä, jona Euroopan talous- ja sosiaalikomitea on antanut lausuntonsa: SOC/455 EESC-2012-1303 23.5.2012 Päivä, jona Euroopan parlamentti on vahvistanut ensimmäisen käsittelyn kantansa: 12.3.2014 Päivä, jona muutettu ehdotus on toimitettu: - Päivä, jona neuvoston kanta on vahvistettu: 8.4.2016

2.Komission ehdotuksen tavoite

Direktiivi 95/46/EY, Euroopan tietosuojalainsäädännön keskeinen säädös, oli virstanpylväs koko tietosuojan historiassa. Sen tavoitteet, eli sisämarkkinoiden toiminnan turvaaminen ja perusoikeuksien ja yksilön vapauksien tehokas suojaaminen, pätevät yhä. Direktiivi annettiin kuitenkin jo 21 vuotta sitten, jolloin internet oli vasta lapsenkengissä. Nykypäivän haastavassa digitaalisessa toimintaympäristössä nämä säännöt eivät enää riitä takaamaan tarvittavaa yhdenmukaisuuden tasoa tai oikeutta tehokkaaseen henkilötietojen suojaan.

Tämän perusteella komissio teki 25. tammikuuta 2012 ehdotuksen asetukseksi, jolla oli tarkoitus korvata direktiivi 95/46/EY ja jossa vahvistetaan EU:n yleinen tietosuojakehys. Ehdotetulla asetuksella ajanmukaistetaan vuoden 1995 direktiivin periaatteita saattamalla ne vastaamaan digitaaliajan vaatimuksia ja yhdenmukaistamalla Euroopan tietosuojalainsäädäntöä. Tiukkoja tietosuojasääntöjä tarvitaan, jotta voitaisiin palauttaa yksilöiden luottamus siihen, miten heidän henkilötietojaan käytetään.

Asetusehdotuksen painopisteitä ovat yksilönoikeuksien vahvistaminen, EU:n sisämarkkinoiden syventäminen, sääntöjen paremman täytäntöönpanon varmistaminen, henkilötietojen kansainvälisten siirtojen yksinkertaistaminen ja maailmanlaajuisten tietosuojanormien määrittäminen.

Nyt tehtävien muutosten ansiosta kansalaisilla on entistä paremmat mahdollisuudet valvoa henkilötietojaan ja heidän on helpompi tarkastaa omat tietonsa. Tarkoituksena on varmistaa, että henkilötietoja suojataan riippumatta siitä, missä niitä säilytetään. Nämä näkökohdat pyritään ottamaan huomioon uusissa säännöissä seuraavilla tavoilla:

helpottamalla pääsyä omiin tietoihin – ihmiset saavat selkeällä ja ymmärrettävällä tavalla entistä enemmän tietoa siitä, miten heidän tietojaan käsitellään;

varmistamalla, että ihmisillä on ”oikeus tulla unohdetuksi” – kun yksilö ei enää halua, että hänen tietojaan käsitellään, tiedot poistetaan, paitsi jos on olemassa jokin laillinen peruste säilyttää ne;

varmistamalla, että ihmisillä on oikeus saada tieto siitä, että omiin tietoihin on murtauduttu – yritysten on ilmoitettava valvontaviranomaiselle yksilöiden aseman vaarantavista tietoturvaloukkauksista ja lisäksi ilmoitettava rekisteröidylle kaikista suuria riskejä aiheuttavista tietoturvaloukkauksista mahdollisimman pian, jotta käyttäjät voivat ryhtyä tarvittaviin toimenpiteisiin;

varmistamalla, että ihmisillä on oikeus siirtää tiedot järjestelmästä toiseen – näin he voivat helpommin siirtää henkilötietonsa yhdeltä palveluntarjoajalta toiselle.

Ehdotettu asetus auttaa myös digitaalisten sisämarkkinoiden potentiaalin hyödyntämisessä seuraavin keinoin:

yksi maanosa, yksi lainsäädäntö: yksi yhtenäinen yleiseurooppalainen tietosuojalainsäädäntö korvaa nykyiset 28 erilaista kansallista lakia;

yhden luukun järjestelmä: yritykset voivat keskitetyn asiointipisteen ansiosta hoitaa asiansa yhden valvontaviranomaisen kanssa 28:n sijaan. Näin ne pystyvät toimimaan helpommin ja halvemmalla kaikkialla EU:ssa;

tasapuoliset toimintaedellytykset – eurooppalaiset yritykset joutuvat nykyisin noudattamaan tiukempia normeja kuin EU:n ulkopuolelle sijoittautuneet mutta sen sisämarkkinoilla liiketoimintaa harjoittavat yritykset. Uudistuksen myötä Euroopan ulkopuolelle sijoittautuneiden yritysten on sovellettava samoja sääntöjä, kun ne tarjoavat tavaroita tai palveluja EU:n markkinoilla;

teknologiariippumattomuus: asetus mahdollistaa innovoinnin jatkuvan edistämisen.